Document ID: 32002D0840

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Οκτωβρίου 2002
για την κατάρτιση καταλόγου των εγκεκριμένων εγκαταστάσεων τρίτων χωρών για την επεξεργασία τροφίμων με ιοντίζουσα ακτινοβολία
[κοινοποιηθείσα υπό τον αριθμό Ε(2002) 3994]
(Κείμενο που παρουσιάζει ενδιαφέρον για τον ΕΟΧ)
(2002/840/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/2/ΕΚ του Ευρωπαϊκού Κοινοβουλίου και του Συμβουλίου, της 22ας Φεβρουαρίου 1999, για την προσέγγιση των νομοθεσιών των κρατών μελών όσον αφορά τα τρόφιμα και τα συστατικά τροφίμων που έχουν υποστεί επεξεργασία με ιοντίζουσα ακτινοβολία (1), και ιδίως το άρθρο 9 παράγραφος 2,
Εκτιμώντας τα ακόλουθα:
(1)
Σύμφωνα με την οδηγία 1999/2/ΕΚ δεν επιτρέπεται να εισάγονται τρόφιμα που έχουν υποστεί επεξεργασία με ιοντίζουσα ακτινοβολία από τρίτες χώρες, εκτός εάν η επεξεργασία αυτή γίνεται σε εγκαταστάσεις που έχουν εγκριθεί από την Κοινότητα.
(2)
Η Επιτροπή έλαβε αίτημα για την έγκριση τριών εγκαταστάσεων ακτινοβόλησης στη Νότια Αφρική και για μία στην Ουγγαρία, μέσω των αρμόδιων αρχών τους. Εμπειρογνώμονες της Επιτροπής επιθεώρησαν τις εγκαταστάσεις ακτινοβόλησης προκειμένου να επαληθεύσουν εάν αυτές συμμορφώνονται με τις απαιτήσεις της οδηγίας 1999/2/ΕΚ, και ιδίως εάν υφίσταται επίσημη επιθεώρηση η οποία εγγυάται τη συμμόρφωσή τους με τις απαιτήσεις του άρθρου 7 της οδηγίας αυτής.
(3)
Οι εγκαταστάσεις στη Νότια Αφρική και την Ουγγαρία συμμορφώνονταν με το μεγαλύτερο μέρος των απαιτήσεων της οδηγίας 1999/2/ΕΚ. Οι ελλείψεις που εντόπισε η Επιτροπή έχουν αποκατασταθεί επαρκώς από τις αρμόδιες αρχές της Νότιας Αφρικής και της Ουγγαρίας. Είναι σκόπιμο να επανεξετάζεται τακτικά ο κατάλογος που καταρτίζεται με την παρούσα απόφαση.
(4)
Τα μέτρα της παρούσας απόφασης είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κατάλογος των εγκεκριμένων εγκαταστάσεων επεξεργασίας τροφίμων με ιοντίζουσα ακτινοβολία, σύμφωνα και με το άρθρο 9 παράγραφος 2 της οδηγίας 1999/2/ΕΚ, βρίσκεται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 23 Οκτωβρίου 2002.

Labels: 17
16
7
3
18